Vrou op snelweg doodgeryParamedici op die toneel. Foto: Verskaf ŉ Voetganger is dood en drie vroue beseer in ŉ ongeluk Vrydag op die R24-snelweg in Kempton Park aan die Oos-Rand. Russel Meiring, woordvoerder van ER24, het gesê paramedici het in die middag by die toneel opgedaag waar hulle die voetganger, ŉ vrou in haar 30’s, in die vinnige baan van die snelweg aangetref het. “ŉ Ligte voertuig het ŉ kort afstand verder stilgestaan. Paramedici het die voetganger ondersoek. Niks kon vir haar gedoen word nie en sy is op die toneel dood verklaar,” het Meiring gesê. Drie vroue, wat in die voertuig was, het geringe beserings opgedoen. Hulle is op die toneel behandel en na die Life Roseacres-hospitaal geneem vir verdere behandeling. Die polisie was op die toneel en die nodige ondersoek word van stapel gestuur.